K. Sárközy, poslankyňa: (2010-02-02):
Pani ministerka, dovoľte mi, aby som v prvom čítaní sa vyjadrila v krátkosti k predkladanému návrhu zákona, ktorým a mení zákon č. 5/2004 Z. z. o službách zamestnanosti, ktorý prerokovávame v skrátenom legislatívnom konaní. Takmer na deň, presne pred dvoma rokmi, bolo to vo februári roku 2008, pri návrhu tohto istého zákona, keď sme prerokúvali návrh zákona o zamestnanosti, keď o celosvetovej finančnej a hospodárskej kríze nebolo ešte ani chýru, som vo svojom vystúpení uviedla: „Slovensko sa po niekoľkých rokoch neustáleho znižovania nezamestnanosti dosiahnutého vďaka uskutočneniu štrukturálnych zmien zrejme priblížilo k maximálnej miere zamestnanosti, ktorú za súčasných podmienok pri súčasných pravidlách pracovného trhu a prístupe jednotlivých úradov a ľudí dokáže dosiahnuť.“ Hovorím o februári roku 2008. V rozprave som vtedy takisto spomenula, a to sme ešte žili dobre predkrízové časy, že na trhu práce a v niektorých opatreniach je obrovská rezerva a že vláda mnohé problémy vôbec a vôbec nerieši alebo nechce riešiť. Vtedy som kritizovala asi prvá z poslancov aj zavádzané sociálne podniky, a to s konštatovaním, že ide len o rozšírenie chránených dielní, ktoré sa z dlhodobého hľadiska môžu ukázať ako nefunkčné a stať sa draho vytvorenými pracovnými miestami dočasného charakteru. Myslím si, že posledné udalosti a situácia okolo sociálnych podnikov, žiaľbohu, mi dala za pravdu. Dala mi za pravdu aj vtedy, keď sme boli na poslaneckom prieskume 9. decembra 2009, keď sme vám, pani ministerka, dávali konkrétne otázky. Pýtali sme sa na to, či je všetko v poriadku okolo fungovania sociálnych podnikov. Vy ste povedali, áno, je to bez problémové. Bolo to 9.decembra 2009. A z médií sme sa dozvedeli, na moje najväčšie prekvapenie, že 11. decembra, to znamená o dva dni nato, ste zrušili zmluvu s jedným sociálnym podnikom, ARVIK-om z Bardejova. Tak buď ste nevedeli vtedy, ako fungujú tieto sociálne podniky, alebo ste nám, pani ministerka, klamali. A asi to nevie do dnešného dňa ani riaditeľ tohto sociálneho podniku, pretože aspoň podľa toho, ako sa vyjadruje pre médiá, povedal, že on nevie o ničom, čo by nespravil dobre alebo čo by v hospodárení sociálneho podniku ARVIK ministerstvo mohlo vytknúť, pretože tá zmluva bola rozviazaná jednostranne. Bola tam porušená zmluva o živnostenskom podnikaní. Takže dva dni predtým, ako ste s týmto podnikom rozviazali pracovnú zmluvu, pani ministerka, na ministerstve na poslaneckom prieskume, kde boli poslanci za sociálny výbor a za výbor pre financie, rozpočet a menu, nám klamali. Kľúčový problém aktívnej politiky práce som už vtedy, ešte stále hovorím o tom, keď sme v riadnom legislatívnom konaní prerokovali veľkú novelu zákona o zamestnanosti na jar v roku 2008, videla hodnotenie účinnosti jednotlivých nástrojov, ktoré tento návrh zákona vtedy zavádzal, ako mizivé. K aktivačným prácam, ktoré navrhujete riešiť aj teraz, alebo až teraz, som navrhovala, aby s uchádzačom o zamestnanie zmluvu neuzatváral príslušný úrad práce, sociálnych vecí a rodiny, ale priamo obec, v prospech ktorej uchádzač o zamestnanie aktivačné práce vykonáva. Žiaľ, uplynulé dva roky mi v mnohom dali za pravdu. Moje obavy, hlavne tie o zvyšovaní nezamestnanosti, neúčinnosti nástrojov aktívnej politiky práce a najmä ohľadom možných zlodejčín okolo sociálnych podnikov sa takmer do bodky naplnili. Pritom návrhy na zlepšenie situácie prichádzali z našej dielne pravidelne ako na bežiacom páse. Dala som si to schválne vytiahnuť, pani ministerka. Od septembra 2008, keď prichádzali prvé správy o tom, že svet zasiahla globálna hospodárska kríza, vtedy ste ešte hovorili, že Slovenska sa to nebude týkať, to isté povedal aj pán premiér, sme opoziční poslanci navrhli až 6 noviel zákonov o službách zamestnanosti, nehovoriac o desiatkach pozmeňujúcich návrhov k vládnym návrhom. Žiaľ, ministerstvo práce, ktoré okrem popierania demografickej krízy trvalo ignorovalo aj existenciu finančnej krízy, ich všetky zamietlo. V januári, v máji, v septembri a v októbri 2009 sme vytrvalo predkladali naše novely. Aj na tejto schôdzi ich máme dokonca 2, ktoré by pomohli armáde nezamestnaným, alebo by sprísnili kontrolu hospodárenia sociálnych podnikov. Ja osobne sama som niekoľkokrát navrhovala odstrániť prekážky pre priznanie príspevku na samostatnú zárobkovú činnosť uchádzačov o zamestnanie, u ktorých je predpoklad existencie pracovných návykov a schopnosť podnikať. Chcela som spružniť priznanie príspevku na samostatne zárobkovú činnosť, a to odstránením lehoty troch mesiacov, počas ktorej musia byť dotknuté osoby často nezmyselne vedené v evidencii uchádzačov o zamestnanie. Odpoveď ministerstva financií bola, že pre krízu na tieto návrhy nie sú peniaze. Teraz, 130 dní pred voľbami, sa však zrazu našli, a to dokonca v skrátenom legislatívnom konaní. Predkladaný návrh zákona preto nemôžem inak hodnotiť ako premyslený politický kalkul, pričom keby sa zo strany vládnej väčšiny našla aspoň štipka politickej vôle, nemuseli by sme sa vracať k už prekonaným problémom a sociálne slabšie vrstvy obyvateľstva by nemuseli byť až také zraniteľné. Mohli by mať snáď o niečo ľahší život. Bohužiaľ, vy túto skupinu potrebujete. Potrebujete ľudí z nej ako vašich rukojemníkov, ktorí nakoniec zaplatia všetky účty politiky tejto vlády. Ďakujem.